आरसीटीले थप ग्रासरुट कार्यक्रम गर्ने
अन्नपूर्ण आरसीटी क्लबले नयाँ तथा युवा फुटबल खेलाडी उत्पादनका लागि अझ परिस्कृत ग्रासरुट स्तरका प्रशिक्षण कार्यक्रम गर्ने भएको छ । 
काठमाडौँ — अन्नपूर्ण आरसीटी क्लबले नयाँ तथा युवा फुटबल खेलाडी उत्पादनका लागि अझ परिस्कृत ग्रासरुट स्तरका प्रशिक्षण कार्यक्रम गर्ने भएको छ । क्लबको आयोजनामा शनिबार पाँच महिना लामो पहिलो चरणको ग्रासरुट ट्रेनिङ कार्यक्रम समाप्त भएको छ । त्यसको समापन समारोहमा सहभागीलाई प्रमाणपत्र र पदक प्रदान गरिएको थियो ।कुल १ सय ३० खेलाडीको सहभागिता रहेको प्रशिक्षणमा २२ किशोरी रहेका थिए । आठ वर्षदेखि १४ वर्षसम्मका खेलाडीको सहभागिता रहेको कार्यक्रमलाई नौ फुटबल प्रशिक्षकले सञ्चालन गरेका थिए । त्यसमा मुख्य प्रशिक्षक विराटकृष्ण श्रेष्ठ रहेका थिए । समापन समारोहमा क्लबका अध्यक्ष सुरेशकाजी शाक्यले थप ग्रासरुट कार्यक्रम गर्ने योजना रहेको बताए । काठमाडौंमा फुटबल खेलाडी उत्पादन गर्ने उद्देश्यले कार्यक्रमको आयोजना भएको हो । काठमाडौं महानगरको सहयोग तथा लैनचोर युवा क्लब र बाँसबारी क्लबको संयुक्त सहकार्यमा भएको कार्यक्रम गत वर्षको माघ महिनादेखि सुरु भएको थियो । आरसीटी नेपालको घरेलु फुटबलमा सर्वाधिक सफल क्लबमध्ये एक रहेको छ । 